ኬንያ በፕሬዚዳንታዊ ምርጫዋ ዓለም አቀፍ ታዛቢዎችን እንደምትጋብዝ አስታወቀች
ኬንያ በመጪው ነሐሴ ወር ላይ ፕሬዝዳንታዊ ምርጫ ዓለም አቀፍ ታዛቢዎች እንደምትጋብዝ ገለጸች ።የኬንያን ምርጫ ለመታዘብ የቀድሞው የአሜሪካ ውጭ ጉዳይ ሚኒስትር ጆን ኬሪ እና የቀድመሞዋ የሴኔጋል ጠቅላይ ሚኒስትር አሚናታ ቱሬ ከሌሎች ዓለማቀፍ ታዛቢዎች ጋር በመሆን እንደሚገኙም ታውቋል፡፡የኬንያ ህገ መንግስት አገሪቱ በየአምስት ዓመቱ ምርጫ እንድታካሄድ ያስቀምጣል፡፡ አገሪቱ በአንድ የምርጫ ወቅት ፕሬዝደንቷን፣ የፓርላማ አባላቶችን፣ የአካባቢ ገዢዎችን እና በተዋረድ የሚሰየሙ ተጠሪዎችን ትመርጣለች፡፡በዘንድሮው ምርጫ ለመሳተፍ 20 ሚሊዮን የሚጠጉ ኬንያውያን በመራጭነት እንደተመዘገቡ ይነገራል፡፡የፕሬዝደንትነት መንበሩን ለመቆናጠጥ እየተፎካሩ ያሉት የአሁኑ ፕሬዝደንት ኡሁሩ ኬንያታ እና ራይላ ኦዲንጋ፤ በ24 ግዛቶች በእያንዳንዱ የምርጫ ጣቢያ ቢያንስ ከ25 በመቶ በላይ ድምፅ ማግኘት ይኖርባቸዋል፡፡ በአገር አቀፍ ደረጃም 50 ሲደመር አንድ ብልጫ ማሸነፍ ይጠበቅባቸዋል፡፡ተፎካካሪዎቹ ለአንድ ዓመት ያክል የምረጡኝ ቅስቀሳ እና ክርክር ሲያካሂዱ ቆይተዋል፡፡የምርጫውን ሂደት ለመታዘብ ከሚቀጥለው ወር ጀምሮ ናይሮቢ የሚገቡት የቀድሞው የአሜሪካ ውጭ ጉዳይ ሚኒስትር ጆን ኬሪ እና የቀድመሞዋ የሴኔጋል ጠቅላይ ሚኒስትር አሚናታ ቱሬ እንደሆኑ ታውቋል፡፡የሰብዓዊ መብት ኮሚሽን ተወካዮች፣ የአውሮፓ ህብረት እና የመንግስታቱ ድርጅት ተጠሪዎችን ጨምሮ ከ50 በላይ ተቋማት በተወካዮቻቸው አማካኝነት የታዛቢውን ስፍራ እንደሚይዙ ተጠቅሷል፡፡ለበርካታ ዓመታት ኬንያን በተደጋጋሚ በመጎብኘት እንደሚያውቋት የሚነገርላቸው ኬሪ አገሪቱ ዲሞክራሲን በተግባር የምታሳይበት ምርጫም ይሆናል ይላሉ፡፡የሴኔጋሏ አሚናታ ቱሬም በበኩላቸው ኬንያውያን ይህን አጋጣሚ ተጠቅመው አገራቸውን ወደ አንድ የስልጣኔ ምዕራፍ እንዲያሸጋግሩ ይጠይቃሉ፡፡ ናይሮቢ እንደሌሎች የአፍሪካ አገራት በሰላምና መረጋጋት እጦት ለእርስ በርስ ግጭት እና ለአሸባሪ ኃይሎች ቦታ ላለመስጠት መጠንቀቅ አለባት ብለዋል፡፡የአገሬው መንግስትም ለምርጫ የሚያስፈልገውን ቅድመ ዝግጅት አጠናቅቆ የምርጫውን ጊዜ እየተጠባበቁ እንዳሉ ጠቅሶ የዘገበው ዴይሊ ኔሽን ነው፡፡